**ΝΕΑ ΓΕΩΡΓΙΑ ΓΙΑ ΤΗΝ ΝΕΑ ΓΕΝΙΑ (ΧΑΙΡΕΤΙΣΜΟΣ κ. ΠΡΥΤΑΝΗ του ΓΕΩΠΟΝΙΚΟΥ ΠΑΝΕΠΙΣΤΗΜΙΟΥ ΑΘΗΝΩΝ)**

Το [Γεωπονικό Πανεπιστήμιο Αθηνών](https://www2.aua.gr/en) είναι το τρίτο παλαιότερο Πανεπιστήμιο στην Ελλάδα και το πρώτο και μοναδικό στο αντικείμενο των γεωπονικών επιστημών. Ιδρύθηκε το 1920, με το όραμα να στηρίξει την ανάπτυξη τον γεωργικό τομέα στην Ελλάδα.

Το Γεωπονικό Πανεπιστήμιο Αθηνών, συνεπές προς τον ιστορικό του ρόλο, διεκδικεί την εκπαιδευτική και ερευνητική αριστεία, προκειμένου να διατηρεί πρωταγωνιστική θέση στο διεθνές ακαδημαϊκό περιβάλλον. Ταυτόχρονα παρακολουθεί, παρεμβαίνει και βρίσκεται σε συνεχή επαφή με την κοινωνία ώστε να αντιλαμβάνεται τις ανάγκες της και να προσφέρει θέσεις και προτάσεις για την επίλυση προβλημάτων που αφορούν σε όλους τους τομείς του αγρο-διατροφικού τομέα.

Το εύρος των ακαδημαϊκών του αντικειμένων, η επιστημονική επάρκεια των μελών του, οι πολλαπλές συνεργασίες με κέντρα γνώσης στην Ελλάδα και στο εξωτερικό καθώς και η παραδοσιακή του σχέση με τα κέντρα αποφάσεων στην Ελλάδα και στην Ευρώπη αποτελούν τον ακαδημαϊκό πλούτο του Γεωπονικού Πανεπιστημίου Αθηνών. Είναι πρόκληση η διάθεση αυτού του ακαδημαϊκού πλούτου για την ανάπτυξη του αγροδιατροφικού χώρου στην Ελλάδα.

Σε αυτό το πλαίσιο, το Γεωπονικό Πανεπιστήμιο Αθηνών ήταν ένας από τους ιδρυτικούς εταίρους αυτής της πρωτοβουλίας με τίτλο [Νέα Γεωργία για τη Νέα Γενιά](https://greece.rutgers.edu/) χρηματοδότησης του ΙΣΝ η οποία υλοποιείται υπό τον συντονισμό του [Rutgers University](https://newbrunswick.rutgers.edu/?utm_source=rutgers.edu&utm_medium=web&utm_campaign=uwide_sliver), σε συνεργασία με το [Γεωπονικό Πανεπιστήμιο Αθηνών](https://www2.aua.gr/el) και την [Αμερικανική Γεωργική Σχολή](http://afs.edu.gr/).

Στην πρώτη φάση του προγράμματος (9/15 -12/15), το Γεωπονικό Πανεπιστήμιο Αθηνών συμμετείχε με εκπόνηση κλαδικών μελετών, προσδιορισμό της σημερινής κατάστασης αυτών των τομέων & των δυνατοτήτων ανάπτυξής και βιωσιμότητας.

Από τα αποτελέσματα της Πρώτης Φάσης, διαμορφώθηκε η εξέλιξη του προγράμματος προς τη Δεύτερη φάση, που επικεντρώνεται σε επιλεγμένους υπο-κλάδους του αγροδιατροφικού τομέα.

Η εμπειρία της ακαδημαϊκής κοινότητας του ΓΠΑ στην πρωτοποριακή έρευνα, στα ολοκληρωμένα συστήματα εκπαίδευσης και κατάρτισης, στις  συμβουλευτικές υπηρεσίες και στην αγροτική επιχειρηματικότητα υποστήριξε τις επιχειρηματικές προσπάθειες νέων στον αγροδιατροφικό τομέα.

Συνολικά , το Γεωπονικό Πανεπιστήμιο Αθηνών (ΓΠΑ) , για το χρονικό διάστημα «Φεβρουάριος – Ιούνιος 2018», πραγματοποίησε 13 εκπαιδεύσεις , με θεωρητικό και πρακτικό μέρος σε συνολικά 300 νέους της Θεσσαλίας.

Οι τομείς εκπαίδευσης ήταν

Αρωματικά και Φαρμακευτικά Φυτά

Μελισσοκομία

Αιγοπροβατοτροφία- Γαλακτοκομία – Τυροκομία

Βιώσιμη Παραγωγή Οσπρίων (Ψυχανθή)

Επίσης υλοποιήθηκε Θερινό Σχολείο με τίτλο : Foundations in AgroFood Principles and Practice, στο οποιο συμμετείχαν νέοι επιστήμονες

Τέλος, θα ήθελα να αναφέρω τη δημιουργία νέων υποδομών στο Αγρόκτημα του ΓΠΑ στην Κωπαΐδα.

Η σημερινή δραστηριότητα του Γεωπονικού Πανεπιστημίου Αθηνών σε τομείς όπως η έξυπνη γεωργία, η εισαγωγή καινοτόμων εργαλείων στην αγροτική παραγωγή, η προσαρμογή σύγχρονων ψηφιακών μέσων στην αγροτική ανάπτυξη, η επεξεργασία μοντέλων συμβουλευτικής, η πολυετής εμπειρία σε σύγχρονους τρόπου εκπαίδευσης ενηλίκων προσφέρεται στους νέους αγρότες.

Επιπλέον το πανελλαδικό δίκτυο συνεργασιών του Πανεπιστημίου με τοπικούς και εθνικούς φορείς, η ίδρυση Θερμοκοιτίδων Νεοφυών Αγροτικών Επιχειρήσεων τόσο σε συνεργασία με την Περιφέρεια Στερεάς Ελλάδος στην Αλίαρτο της Βοιωτίας όσο και με την Περιφέρεια Αττικής στην Αθήνα, οι δραστηριότητες του κέντρου Επιχειρηματικότητας Innovinagri του Γεωπονικού Πανεπιστημίου Αθηνών σε συνεργασία με την Εθνική Τράπεζα και το Χρηματιστήριο Αθηνών τοποθετούν τις δράσεις του Πανεπιστημίου στο όραμα της βιώσιμης ανάπτυξης και των νέων ευκαιριών για τους νέους.

Η μοναδική συγκυρία της δωρεάς του ΙΣΝ και της συνεργασίας με το Πανεπιστήμιο Rutgers και την Αμερικανική Γεωργική Σχολή κατορθώνει να δημιουργήσει μια υψηλών προδιαγραφών συνεργασία που αλλάζει τον τρόπο που οι νέοι αντιμετωπίζουν τον αγροτικό χώρο, και δημιουργεί νέες δυνατότητες επιχειρηματικής δραστηριότητας και ανάπτυξης στον τομέα των γεωργικών προϊόντων και των τροφίμων. Το Γεωπονικό Πανεπιστήμιο Αθηνών θα συνεχίσει τις άοκνες προσπάθειες για την στήριξη των νέων στα όνειρά τους.